ΚΑΝΟΝΙΣΜΟΣ (ΕΟΚ) αριθ. 2265/91 ΤΗΣ ΕΠΙΤΡΟΠΗΣ της 26ης Ιουλίου 1991 για τροποποίηση του κανονισμού (ΕΟΚ) αριθ. 890/78 περί λεπτομερειών πιστοποιήσεως του λυκίσκου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1696/71 του Συμβουλίου της 26ης Ιουλίου 1971 περί κοινής οργανώσεως αγοράς στον τομέα του λυκίσκου (1), όπως τροποποιήθηκε τελευταία από τον κανονισμό (ΕΟΚ) αριθ. 3577/90 (2), και ιδίως το άρθρο 2 παράγραφος 5 και το άρθρο 18,

Εκτιμώντας:

ότι, ο κανονισμός (ΕΟΚ) αριθ. 1784/77 του Συμβουλίου (3), όπως τροποποιήθηκε τελευταία από τον κανονισμό (ΕΟΚ) αριθ. 1605/91 (4), καθορίζει τους γενικούς κανόνες για την πιστοποίηση του λυκίσκου-

ότι έχουν σημειωθεί σημαντικές εξελίξεις στη μεταποίηση λυκίσκου και προϊόντων λυκίσκου από το χρόνο της έναρξης ισχύος του κανονισμού (ΕΟΚ) αριθ. 890/78 της Επιτροπής (5), όπως τροποποιήθηκε τελευταία από τον κανονισμό (ΕΟΚ) αριθ. 921/89 (6)- ότι η πείρα απέδειξε ότι η διασφάλιση της σωστής πιστοποίησης των προϊόντων λυκίσκου, συνεπάγεται ορισμένες δυσχέρειες-

ότι, σύμφωνα με τη συνεχιζόμενη ανάπτυξη της τεχνολογίας, πρέπει να καθοριστούν ακριβέστερα οι όροι και ο χαρακτήρας του κλειστού κυκλώματος εργασίας για να αποτραπεί το ενδεχόμενο παρερμηνειών-

ότι είναι επίσης σκόπιμο να οριστούν ακριβέστερα έλεγχοι στους οποίους θα πρέπει να υποβάλλεται η μεταποίηση λυκίσκου και προϊόντων λυκίσκου, προκειμένου να εξασφαλιστεί αποτελεσματικότερη και ενιαία διαδικασία πιστοποίησης και ελέγχου της εφαρμογής των σχετικών ρυθμίσεων από τα κράτη μέλη-

ότι θα πρέπει να προβλεφθούν κυρώσεις σε περιπτώσεις σοβαρών παραβάσεων διατάξεων σχετικά με την πιστοποίηση-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Λυκίσκου,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 890/78 τροποποιείται ως εξής:

1. Στο άρθρο 1, το στοιχείο ζ) αντικαθίσταται από το ακόλουθο κείμενο:

"ζ) κλειστό κύκλωμα εργασίας είναι η διαδικασία επεξεργασίας ή μεταποίησης του λυκίσκου που πραγματοποιείται υπό επίσημο έλεγχο κατά τρόπο ώστε να μην είναι δυνατόν να προστεθούν ή αφαιρεθούν λυκίσκος ή μεταποιημένα προϊόντα κατά τη διάρκεια της εργασίας. Το κλειστό κύκλωμα εργασίας αρχίζει με το άνοιγμα της σφραγισμένης συσκευασίας που περιέχει το λυκίσκο ή το προϊόν λυκίσκου προς επεξεργασία ή μεταποίηση και τελειώνει με τη σφράγιση της συσκευασίας ή οποία περιέχει τον επεξεργασμένο λυκίσκο ή το προϊόν του λυκίσκου."

2. Στο άρθρο 8 παρεμβάλλονται οι ακόλουθες παράγραφοι:

"5. Εκτός από τις ουσίες που καθορίζονται στο παράρτημα V, μόνον ο πιστοποιημένος λυκίσκος και τα πιστοποιημένα προϊόντα λυκίσκου είναι δυνατόν να εισάγονται στο κλειστό κύκλωμα εργασίας. Είναι δυνατόν να εισάγονται αποκλειστικά και μόνο στην κατάσταση στην οποία πιστοποιήθηκαν.

6. Εάν, σε περίπτωση παραγωγής εκχυλισμάτων που παρασκευάζονται με τη χρήση διοξειδίου του άνθρακος, η μεταποίηση στο κλειστό κύκλωμα εργασίας πρέπει να διακοπεί λόγω τεχνικών απαιτήσεων, οι αντιπρόσωποι των επίσημων φορέων ή υπηρεσιών που είναι εξουσιοδοτημένοι να πραγματοποιούν την πιστοποίηση, κατά την έννοια του άρθρου 1 παράγραφος 6 του κανονισμού (ΕΟΚ) αριθ. 1784/77, προβαίνουν στο σφράγισμα της συσκευασίας που περιέχει το ενδιάμεσο προϊόν στο σημείο της διακοπής. Το σφράγισμα είναι δυνατόν να αφαιρεθεί μόνον υπό την επίβλεψη των προαναφερθέντων υπαλλήλων στο σημείο όπου ξαναρχίζει η μεταποίηση."

3. Παρεμβάλλεται το ακόλουθο άρθρο 8α:

"Άρθρο 8α

1. Κατά την παραγωγή προϊόντων λυκίσκου, οι υπάλληλοι που αναφέρονται στο άρθρο 8 παράγραφος 6 είναι καταρχήν παρόντες καθόλη τη διάρκεια της μεταποίησης. Επιβλέπουν τη μεταποίηση σε κάθε στάδιο, δηλαδή από το άνοιγμα της σφραγισμένης συσκευασίας που περιέχει το λυκίσκο ή το προϊόν λυκίσκου προς μεταποίηση μέχρι την ολοκλήρωση της συσκευασίας, του σφραγίσματος και της σήμανσης του προϊόντος. Επιτρέπεται η προσωρινή απουσία των υπαλλήλων, εφόσον εξασφαλίζεται με τεχνικά μέσα ότι τηρούνται οι διατάξεις του παρόντος κανονισμού.

2. Πριν από την εισαγωγή άλλης παρτίδας λυκίσκου στο σύστημα μεταποίησης, οι αντιπρόσωποι που αναφέρονται στο άρθρο 8 παράγραφος 6 εξασφαλίζουν με έλεγχο ότι υπάρχει κενό στο σύστημα μεταποίησης, τουλάχιστον για όσο διάστημα είναι απαραίτητο προκειμένου να διασφαλιστεί ότι δεν είναι δυνατό να αναμειχθούν στοιχεία δύο διαφορετικών παρτίδων. Σε περίπτωση που λυκίσκοι, προϊόντα λυκίσκου, αναλωμένος λυκίσκος ή κάθε άλλο παράγωγο προϊόν λυκίσκου παραμένουν σε τμήματα του συστήματος μεταποίησης, όπως η ανάμειξη ή η κονσερβοποίηση, κατά τη στιγμή που μεταποιείται λυκίσκος άλλης παρτίδας, τα τμήματα αυτά πρέπει να αποσυνδέονται από το σύστημα μεταποίησης με τα κατάλληλα τεχνικά μέσα και υπό επίσημη επιτήρηση. Είναι δυνατό να επανασυνδέονται με το σύστημα μεταποίησης μόνο υπό επίσημη επιτήρηση. Απαγορεύεται κάθε φυσική επαφή μεταξύ σειράς μεταποίησης συμπυκνωμένης σκόνης λυκίσκου κατά τη διάρκεια της λειτουργίας του.

3. Οι χειριστές εγκαταστάσεων μεταποίησης λυκίσκου παρέχουν στους αντιπροσώπους που αναφέρονται στο άρθρο 8 παράγραφος 6 καθώς και στους αντιπροσώπους των επισήμων εθνικών οργανισμών που ελέγχουν τη συμμόρφωση προς το σύστημα μεταποίησης κατά την έννοια του άρθρου 1 παράγραφος 6 του κανονισμού (ΕΟΚ) αριθ. 1784/77, όλες τις πληροφορίες που αφορούν την τεχνική διάταξη των εγκαταστάσεων της μονάδας μεταποίησης.

4. Οι χειριστές εγκαταστάσεων μεταποίησης λυκίσκου καταγράφουν επακριβώς τα στοιχεία που αφορούν τις ποσότητες και το ρυθμό μεταποίησης λυκίσκου. Για κάθε παρτίδα λυκίσκου προς μεταποίηση, καταγράφονται λεπτομερώς όλα τα στοιχεία που αφορούν το βάρος των εισροών προϊόντος και του μεταποιημένου προϊόντος και των απορριμμάτων, συμπεριλαμβανομένου του αναλωμένου λυκίσκου, του αποβαλλόμενου υλικού εκτός του λυκίσκου, και την υπολογιζόμενη απώλεια σε εργασία. Όσον αφορά την εισροή προϊόντος, τα καταγραφόμενα στοιχεία περιέχουν επίσης τον αριθμό που αναφέρεται στο άρθρο 5 παράγραφος 1 στοιχείο β) του κανονισμού (ΕΟΚ) αριθ. 1784/77 για όλες τις αποστολές λυκίσκου και τις ποικιλίες λυκίσκου. Σε περίπτωση που στην ίδια παρτίδα χρησιμοποιούνται περισσότερες από μια ποικιλίες, πρέπει να καταγράφεται το βάρος τους. Όσον αφορά το μεταποιημένο προϊόν στα στοιχεία πρέπει να καταγράφεται και η ποικιλία ή, σε περίπτωση που το μεταποιημένο προϊόν αποτελεί ανάμειξη, η σύνθεση ανά ποικιλίες. Όλα τα βάρη στρογγυλεύονται προς το πλησιέστερο χιλιόγραμμο.

5. Οι αντιπρόσωποι που αναφέρονται στο άρθρο 8 παράγραφος 6 προβλέπουν την καταγραφή των χρησιμοποιούμενων ποσοτήτων και την υπογράφουν αμέσως μετά την ολοκλήρωση της μεταποίησης μιας παρτίδας. Ο χειριστής των εγκαταστάσεων μιας μονάδας μεταποίησης διατηρεί τα βιβλία με τις καταγραφές τουλάχιστον επί τριετία.

6. Αντιπρόσωποι των επισήμων φορέων που είναι αρμόδιοι για την τήρηση του συστήματος πιστοποίησης διενεργούν δειγματοληπτικούς ελέγχους στις εγκαταστάσεις των μονάδων μεταποίησης λυκίσκου, σε τακτά χρονικά διαστήματα και χωρίς εκ των προτέρων κοινοποίηση. Κατά τους ελέγχους αυτούς εξετάζεται η εργασία των αντιπροσώπων που αναφέρονται στο άρθρο 8 παράγραφος 6, η δυνατότητα αμφισβήτησης των πιστοποιημένων προϊόντων, τα πιστοποιητικά που συνοδεύουν το λυκίσκο καθώς και η καταγραφείσα χρησιμοποιηθείσα ποσότητα που αναφέρεται στην παράγραφος 4, του παρόντος άρθρου. Πρέπει να διενεργούνται τουλάχιστον πέντε έλεγχοι ετησίως σε κάθε εγκατάσταση μεταποιήσεως.

7. Τα κράτη μέλη αναφέρουν στην Επιτροπή, το αργότερο στις 30 Ιουνίου κάθε έτους, τη συχνότητα, το είδος και το αποτέλεσμα των μέτρων επίβλεψης που εκτελέστηκαν σχετικά με την πιστοποίηση κατά τη διάρκεια του έτους που προηγείται της εν λόγω ημερομηνίας.

8. Αν διαπιστωθεί ότι κατά την παρασκευή του λυκίσκου χρησιμοποιήθηκαν συστατικά των οποίων απαγορεύεται η χρήση ή τα οποία δεν είναι σύμφωνα με τις ενδείξεις του πιστοποιητικού που εμφαίνεται στο άρθρο 5 του κανονισμού (ΕΟΚ) αριθ. 1784/77 και τούτο αποδίδεται σε εσκεμμένη ενέργεια ή σοβαρή παράλειψη ή αμέλεια εκ μέρους του βιομηχάνου ή του προσωπικού του, το ενδιαφερόμενο κράτος μέλος αφαιρεί από την εν λόγω εγκατάσταση μεταποιήσεως την έγκρισή της ως κέντρο πιστοποιήσεως. Η έγκριση δίδεται πάλι μετά την παρέλευση δώδεκα μηνών τουλάχιστον από την αφαίρεση. Μετά από αίτηση του βιομηχάνου, η έγκριση δίδεται πάλι μετά την παρέλευση δύο ετών ή, σε περίπτωση σοβαρών περιπτώσεων, τριών ετών το αργότερο, από την αφαίρεση."

4. Το παράρτημα του παρόντος κανονισμού προστίθεται ως παράρτημα V.

Άρθρο 2

Ο παρών κανονισμός αρχίζει να ισχύει την 1η Σεπτεμβρίου 1991. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 26 Ιουλίου 1991. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 175 της 4. 8. 1971, σ. 1. (2) ΕΕ αριθ. L 353 της 17. 12. 1990, σ. 23. (3) ΕΕ αριθ. L 200 της 8. 8. 1977, σ. 1. (4) ΕΕ αριθ. L 149 της 14. 6. 1991, σ. 14. (5) ΕΕ αριθ. L 117 της 29. 4. 1978, σ. 43. (6) ΕΕ αριθ. L 97 της 11. 4. 1989, σ. 40.

ΠΑΡΑΡΤΗΜΑ

"ΠΑΡΑΡΤΗΜΑ V

Ουσίες που επιτρέπονται στην τυποποίηση εκχυλισμάτων λυκίσκου:

1. σιρόπι γλυκόζης-

2. απόσταγμα ζεστού ύδατος με βάση ρητίνη λυκίσκου."